MT Il-Ġurnal Uffiċjali tal-Unjoni Ewropea C 131/18

Avviż ta’ tnedija ta' reviżjoni interim parzjali tal-miżuri tal-antidumping fir-rigward ta’ importazzjonijiet ta’ ċerti kastings li joriġinaw mir-Repubblika tal-Poplu taċ-Ċina

2009/C 131/12

Il-Kummissjoni ddeċidiet, minn jeddha, li tniedi reviżjoni interim parzjali tal-miżuri tal-antidumping fir-rigward ta' importazzjonijiet ta' ċerti kastings li joriġinaw mir-Repubblika tal-Poplu taċ-Ċina skont l-Artikolu 11(3) tar-Regolament tal-Kunsill (KE) Nru 384/96 tat-22 ta' Diċembru 1995 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Komunità Ewropea (1) (ir-Regolament bażiku). Ir-reviżjoni hija limitata fl-ambitu għall-investigazzjoni tal-forma tal-miżura u, partikolarment, għall-eżaminar tal-aċċettabilità u tal-prattikabilità ta' impenji offruti minn ċerti produtturi esportaturi fir-Repubblika tal-Poplu taċ-Ċina.

1. Prodott

Il-prodotti taħt reviżjoni huma kastings ta' ħadid fondut mhux malleabbli tat-tip użat biex jgħatti u/jew jagħti aċċess għal sistemi fuq l-art jew taħt l-art, u partijiet minnhom, kemm jekk maħduma, miksija jew miżbugħa jew iffittjati b’materjali oħrajn u sew jekk le, għajr għall-idranti tan-nar, li joriġinaw mir-Repubblika tal-Poplu taċ-Ċina (il-prodott ikkonċernat), li bħalissa jistgħu jiġu kklassifikati fi ħdan il-kodiċi NM 7325 10 50, 7325 10 92 u ex 7325 10 99. Dawn il-kodiċi NM qed jingħataw biss bħala informazzjoni.

2. Miżuri eżistenti

Il-miżuri fis-seħħ bħalissa huma dazju tal-antidumping definittiv impost mir-Regolament tal-Kunsill (KE) Nru 1212/2005 (2) fuq importazzjonijiet ta’ ċerti kastings li joriġinaw mir-Repubblika tal-Poplu taċ-Ċina kif emendat bir-Regolament tal-Kunsill (KE) Nru 282/2009 (3).

3. Raġunijiet għar-reviżjoni

Il-Kummissjoni saritilha talba minn żewġ produtturi esportaturi tal-prodott ikkonċernat, XianXian Guozhuang Precision Casting Co., Ltd. u Weifang Stable Casting Co., Ltd., sabiex jiġu jagħmlu parti mill-impenn konġunt milqugħ mid-Deċiżjoni tal-Kummissjoni 2006/109/KE (4) b’rabta mal-proċediment imsemmi hawn fuq.

Il-Kummissjoni għandha teżamina wkoll kull talba biex produtturi esportaturi oħra jissieħbu fl-impenn konġunt bil-kundizzjoni li dawn il-produtturi jkunu ngħataw it-“Trattament għal Produttur Esportatur Ġdid” (“New Exporting Producer Treatment, NEPT”) bi qbil mal-Artikolu 1(4) tar-Regoalment (KE) Nru 1212/2005. Il-produtturi esportaturi interessati li jissodisfaw il-kundizzjoni msemmija hawn fuq huma mistiedna jressqu l-offerti għal impenn tagħhom fiż-żmien stipulat fil-punt 5(a).

4. Proċedura

Wara li ddeterminat, b'konsultazzjoni mal-Kumitat Konsultattiv, li teżisti biżżejjed evidenza biex tiġġustifika t-tnedija ta' reviżjoni parzjali interim, il-Kummissjoni permezz ta' dan qiegħda tniedi reviżjoni skont l-Artikolu 11(3) tar-Regolament bażiku, limitata fl-ambitu għall-eżaminar tal-forma tal-miżura.

Il-partijiet kollha interessati huma permezz ta' dan mistiedna li jwasslu l-fehma tagħhom, iressqu tagħrif u jipprovdu evidenza ta' sostenn. Din l-informazzjoni u l-evidenza ta' sostenn għandhom jaslu għand il-Kummissjoni fiż-żmien stipulat fil-punt 5(a).

Barra minn hekk, il-Kummissjoni tista’ tisma’ lill-partijiet interessati, bil-kundizzjoni li dawn jagħmlu talba fejn juru li hemm raġunijiet partikolari għaliex għandhom jinstemgħu. Din it-talba għandha ssir fiż-żmien stipulat fil-punt 5(b).

5. Limiti ta’ żmien

(a) Għall-partijiet li jridu jiddikjaraw lilhom infushom, biex jippreżentaw l-offerti għal impenn u kull informazzjoni oħra.

Il-partijiet interessati kollha, jekk ir-rappreżentazzjonijiet tagħhom għandhom jitqiesu matul l-investigazzjoni, għandhom jippreżentaw ruħhom billi jikkuntattjaw lill-Kummissjoni, iressqu l-fehmiet tagħhom u jissottomettu l-offerti għal impenn jew kull tagħrif ieħor fi żmien 40 jum mid-data tal-pubblikazzjoni ta' dan l-avviż f’Il-Ġurnal Uffiċjali tal-Unjoni Ewropea, sakemm ma jkunx speċifikat mod ieħor. Qed tinġibed l-attenzjoni għall-fatt li l-eżerċizzju ta' ħafna mid-drittijiet proċedurali stabbiliti fir-Regolament bażiku jiddependi minn kemm il-parti tippreżenta lilha nnifisha fil-perjodu msemmi qabel.

(b) Is-seduti ta’ smigħ

Il-partijiet interessati kollha jistgħu wkoll japplikaw biex jinstemgħu mill-Kummissjoni fl-istess limitu ta’ żmien ta’ 40 jum.

6. Sottomissjonijiet bil-miktub, offerti għal garanzija u korrispondenza

Is-sottomissjonijiet u t-talbiet kollha magħmula mill-partijiet interessati jridu jsiru bil-miktub (mhux b’format elettroniku, sakemm ma jkunx speċifikat mod ieħor) u jridu jindikaw l-isem, l-indirizz, l-indirizz elettroniku, in-numri tat-telefown u tal-faks tal-parti interessata. Il-preżentazzjonijiet kollha bil-miktub, inkluż it-tagħrif mitlub f'dan l-avviż, l-offerti għal impenn u l-korrispondenza pprovduta minn partijiet interessati fuq bażi kunfidenzjali għandhom ikunu mmarkati b’“Limitat” (5) u, skont l-Artikolu 19(2) tar-Regolament bażiku, għandhom ikunu akkumpanjati b'verżjoni mhux kunfidenzjali, li għandha tkun immarkata “Għall-ispezzjoni mill-partijiet interessati”.

L-indirizz tal-Kummissjoni għall-korrispondenza:

European Commission Directorate-General for Trade Directorate H Office: N-105 4/92 1049 Bruxelles/Brussel BELGIQUE/BELGIË Fax +32 22956505

7. Non-cooperation

F’każijiet fejn xi parti interessata tirrifjuta l-aċċess għal jew ma tipprovdix l-informazzjoni meħtieġa fiż-żmien preskritt, jew tfixkel l-investigazzjoni b’mod sinifikanti, is-sejbiet, pożittivi jew negattivi, jistgħu jsiru skont l-Artikolu 18 tar-Regolament bażiku, abbażi tal-fatti disponibbli.

Fejn jinstab li xi parti interessata tkun tat informazzjoni falza jew qarrieqa, l-informazzjoni għandha titwarrab u jista’ jsir użu mill-fatti disponibbli, skont l-Artikolu 18 tar-Regolament bażiku. Jekk parti interessata ma tikkooperax jew tikkoopera biss b'mod parzjali, u jsir użu mill-fatti disponibbli, ir-riżultat jista' jkun inqas favorevoli għal dik il-parti milli kieku kkooperat.

8. Skeda tal-investigazzjoni

L-investigazzjoni għandha tiġi konkluża, skont l-Artikolu 11(5) tar-Regolament bażiku, fi żmien 15-il xahar mid-data tal-pubblikazzjoni ta' dan l-avviż f’Il-Ġurnal Uffiċjali tal-Unjoni Ewropea.

9. Ipproċessar ta’ dejta personali

Ta’ min jinnota li kull dejta personali miġbura f'din l-investigazzjoni se tiġi trattata skont ir-Regolament (KE) Nru 45/2001 tal-Parlament Ewropew u tal-Kunsill tat-18 ta' Diċembru 2000 dwar il-protezzjoni ta' individwi fir-rigward tal-ipproċessar ta' dejta personali mill-istituzzjonijiet u korpi tal-Komunità u dwar il-moviment liberu ta' din id-dejta. (6)

10. Uffiċjal għas-Seduti tas-Smigħ

Ta’ min jinnota wkoll li jekk il-partijiet interessati jqisu li qegħdin jiltaqgħu ma’ diffikultajiet biex jeżerċitaw id-drittijiet ta’ difiża tagħhom, dawn ikunu jistgħu jitolbu l-intervent tal-Uffiċjal għas-Seduti tas-Smigħ tad-DĠ għall-Kummerċ. Dan jaġixxi bħala medjatur bejn il-partijiet interessati u s-servizzi tal-Kummissjoni, filwaqt li joffri, fejn ikun meħtieġ, medjazzjoni dwar kwistjonijiet proċedurali li jaffettwaw il-ħarsien tal-interessi tagħhom f'dan il-proċediment, b'mod partikolari fir-rigward ta' kwistjonijiet li jikkonċernaw l-aċċess għall-fajl, il-kunfidenzjalità, l-estensjoni taż-żmien preskritt u t-trattament tas-sottomissjoni tal-opinjonijiet bil-miktub u/jew bil-fomm. Għal aktar tagħrif u dettalji ta’ kuntatt il-partijiet interessati jistgħu jikkonsultaw il-paġni fuq l-internet tal-Uffiċjal għas-Smigħ tal-websajt tad-DĠ għall-Kummerċ (http://ec.europa.eu/trade).

(1) ĠU L 56, 6.3.1996, p. 1.

(2) ĠU L 199, 29.7.2005, p. 1.

(3) ĠU L 94, 8.4.2009, p. 1.

(4) ĠU L 47, 17.2.2006, p. 59.

(5) Dan ifisser li d-dokument ikun għal użu intern biss. Dan ifisser li d-dokument huwa protett skont l-Artikolu 4 tar-Regolament (KE) Nru 1049/2001 tal-Parlament Ewropew u tal-Kunsill rigward l-aċċess pubbliku għal dokumenti tal-Parlament Ewropew, tal-Kunsill u tal-Kummissjoni (ĠU L 145, 31.5.2001, p. 43). Hu dokument kunfidenzjali skont l-Artikolu 19 tar-Regolament bażiku u l-Artikolu 6 tal-Ftehim tad-WTO dwar l-Implimentazzjoni tal-Artikolu VI tal-GATT 1994 (Ftehim Anti-dumping).

(6) ĠU L 8, 12.1.2001, p. 1.